# Canary Wharf

### Z Wikipédie

Canary Wharf, ako ho vidieť z výškovej prechádzky po Tower Bridge

Canary Wharf, spadajúce do mestského obvodu Tower Hamlets, je veľké finančné centrum v Londýne, ležiace na Isle of Dogs (Ostrov psov), v bývalých londýnskych dokoch (Docklands).

Canary Wharf je novodobý následník londýnskeho City. Nachádzajú sa na ňom tri najvyššie budovy Veľkej Británie: 1 Canada Square (235 m, môžeme sa tiež stretnúť s názvom Veža Canary Wharf); HSBC Tower (200 m) a Citigroup Centre (200 m).

## [úprava] História

Canary Wharf
Svetové sídlo HSBC (vľavo), 1 Canada Square (uprostred), Citigroup Centre (vpravo)

Canary Wharf bolo pôvodne sídlom mnohých skladov s tovarom, ktoré slúžili na potreby neďalekých dokov. Prvá zmienka o Ostrove psov, na ktorom sa Canary Wharf nachádza (aj keď Ostrov psov je v skutočnosti poloostrov) je na mape z roku 1588; odkiaľ toto meno v skutočnosti pochádza však nie je známe. Špekuluje sa, že meno pochádza z doby, kedy Juraj VIII. poloostrov používal ako výbeh pre svojich psov. V 60. rokoch 20. storočia však prístavy začali upadať.

V roku 1981 sa vláda Margaret Thatcherovej rozhodla revitalizovať 21 km² londýnskych dokov a založila London Docklands Development Corporation (LDDC). Hlavným cieľom tejto spoločnosti bolo vybudovať tu infraštruktúru pre ľahký priemysel. Najväčšiu plochu v tom čase vlastnili filmové štúdia Limehouse studios.

### [úprava] Začiatky výstavby

V roku 1984 bol Michael von Clem, riaditeľ investičnej banky Credit Suisse First Boston, na návšteve dokov, keď hľadal pre svojho klienta vhodné miesto na výstavbu novej továrne na spracovanie potravín. V tom čase už vedel, že londýnske bankové City je preplnené a trocha zastaralé na zavádzanie nových bankových systémov - pri návšteve dokov zistil, že Ostrov psov by mohol byť vhodným miestom pre ďalšiu výstavbu.

Spojil sa so svojim konkurentom z Morgan Stanley, ktorý podporil jeho názor, že v budúcnosti bude potrebný veľký projekt so stavbami pre veľké množstvo ľudí. Zhodli sa tiež na tom, že pre prepojenie so zvyškom mesta bude treba vybudovať novú linku londýnskeho metra. Po krátkom čase zverejnili svoje plány, ale po výmene vedenia v oboch bankových domoch sa na tieto plány skoro zabudlo, zvlášť po zrušení plánu a na výstavbu novej linky metra.

Projekt na výstavbu nového finančného centra však kúpila kanadská spoločnosť Olympia and York, ktorá sa rozhodla ho realizovať. Výstavba Canary Wharf začala v roku 1988, prvá fáza projektu bola dokončená roku 1992. Spoločnosť Olympia & York sa zaviazala, že uhradí polovicu nákladov na predĺženie linky metra Jubilee Line.

### [úprava] Zrútenie trhov s nehnuteľnosťami

Zrútenie trhov s nehnuteľnosťami prišlo náhle v roku 1990. Zmizol dopyt po nových priestoroch a vďaka platobnej neschopnosti spoločnosti Olympia & York sa nezačalo ani s výstavbou novej linky metra. Výstavba sa zastavila a budovy prešli pod nútenú správu. Správcovia vypli všetko osvetlenie na nepoužívaných poschodiach 1 Canada Square, čím sa naskytol zaujímavý pohľad na z polovice viditeľne prázdne budovy na londýnskom obzore.

1 Canada Square so svojou hornou polovicou v temnotách stála ako symbol katastrofy, ktorá postihla nielen Canary Wharf, ale aj celý britský trh s nehnuteľnosťami.

### [úprava] Záchrana

V decembri 1995 sa medzinárodné spoločenstvo založené okrem iného bývalými vlastníkmi Olympia & York, rozhodlo odkúpiť celý projekt. V tom čase v Canary Wharf pracovalo približne 13 000 ľudí a viac než polovica kancelárií bola stále prázdna.

Zrejme ozajstná záchrana prišla až s obnovením výstavby linky metra Jubilee Line, ktorú si presadila britská vláda (okrem iného i preto, že niekoľko sto metrov severne od Canary Wharf je ďalší londýnsky symbol, ktorý leží priamo na nultom poludníku a asi kilometer od observatória v Greenwichi, hala Millenium Dome). Odvtedy už začalo byť Canary Wharf vnímané ako skutočná alternatíva k tradičným kanceláriám v centre Londýna. Do súčasnosti sa celý plán výstavby uskutočnil a na Canary Wharf je už dokonca málo miest na stavbu ďalšich budov. Počas dňa tu pracuje asi 70 000 ľudí (rok 2005) a Canary Wharf Company sa stala najväčším britským obchodníkom s nehnuteľnosťami.

## [úprava] Súčasnosť

Dóm Milénia, v pozadí Canary Wharf

Na Canary Wharf majú svoje zastúpenia nielen bankové domy, ako napr. Bank of America, Barclays, Citigroup, HSBC, Lehman Brothers, Morgan Stanley, ale v najnovšej dobe sa tu sťahujú aj mediálne spoločnosti, ako napr. noviny The Telegraph, The Independent, agentúra Reuters a noviny Daily Mirror. Zrejme vďaka mnohým ľuďom, pracujúcim tu cez deň, vzniklo aj mnoho obchodov.

Z Canary Wharf vedie do centra mesta linka metra Jubilee Line, otvorená v roku 2000, so stanicou rovnakého mena Canary Wharf a linka tzv. prímestského metra Docklands Light Railway (DLR), otvoreného v roku 1991. V decembri roku 2005 by sa malo DLR predlžiť až na letisko London City Airport.

## [úprava] Externé odkazy

Wikimedia Commons ponúka multimediálny obsah k téme
Canary Wharf

- Canary Wharf Group plc
- Satellitné foto na Googli
- Stručná história Canary Wharf
- Docklands Light Railway

Zdroj: "http://sk.wikipedia.org../../../c/a/n/Canary_Wharf_b1fa.html"

Kategórie: Spojené kráľovstvo | Londýn

##### Views

- Článok
- Diskusia
- Aktuálna verzia

##### Hľadaj

##### Iné jazyky

- Česky
- Deutsch
- English
- Suomi
- Français
- Italiano
- Polski